b'\n_START_ARTICLE_\nGeorge Peppard\n_START_PARAGRAPH_\nGeorge Peppard, Jr. (1. lokakuuta 1928 Detroit, Michigan \xe2\x80\x93 8. toukokuuta 1994 Los Angeles, Kalifornia) oli yhdysvaltalainen elokuva- ja television\xc3\xa4yttelij\xc3\xa4._NEWLINE_H\xc3\xa4nen tunnetuin elokuvaroolinsa oli miesp\xc3\xa4\xc3\xa4osa elokuvassa Aamiainen Tiffanylla (1961) jossa h\xc3\xa4nen vastan\xc3\xa4yttelij\xc3\xa4ns\xc3\xa4 oli Audrey Hepburn. Televisiossa h\xc3\xa4net tunnettaneen parhaiten John \xe2\x80\x9dHannibal\xe2\x80\x9d Smithin roolista 1980-luvun kulttisarjasta A-Team. Sarjaa tehtiin vuosina 1983\xe2\x80\x931987. Peppardin hahmon tunnusmerkkej\xc3\xa4 olivat sikarin polttaminen, itsevarma virne, mustat nahkahansikkaat, valeasut sek\xc3\xa4 iskulause \xe2\x80\x9dRakastan sit\xc3\xa4 kun suunnitelma onnistuu\xe2\x80\x9d (engl. I love it when a plan comes together)._NEWLINE_George Peppard oli el\xc3\xa4m\xc3\xa4ns\xc3\xa4 aikana viisi kertaa naimisissa ja h\xc3\xa4nell\xc3\xa4 oli kolme lasta, Bradford, Julie ja Christian. Peppard oli aktiivinen sikarin polttaja ja polttanut nuoresta asti. H\xc3\xa4n kuoli keuhkokuumeeseen, mutta sairasti kuolemansa aikaan my\xc3\xb6s keuhkosy\xc3\xb6p\xc3\xa4\xc3\xa4. H\xc3\xa4n oli aiemmin k\xc3\xa4rsinyt my\xc3\xb6s alkoholiongelmasta.'